# Diàlegs. Cicle de pensament contemporani al Cèntric

**El Prat aplega professionals i experts de renom en un cicle de pensament sobre la societat contemporània**

**El periodista i escriptor Albert Lladó, el Doctor en Ciència Política Rubén Martínez (La Hidra Cooperativa) i l’escriptora Rosa Ribas conduiran i presentaran les diferents sessions del cicle.**

### El Cèntric acull el cicle Diàlegs entre febrer i maig, amb tres eixos temàtics sobre pensament, per abordar les nostres fragilitats i forteses; el pensament crític i polític, per abordar qüestions relacionades amb la contraposició entre el benestar personal i col·lectiu i les regles del mercat capitalista neoliberal, l’ecologia, els feminismes o el dret a l’habitatge; i el fet d’escriure des de la perifèria, per tenir en compte les històries i visions de persones que viuen en situacions diverses i plurals.

### El [Cèntric Espai Cultural](https://www.elprat.cat/cultura/centric-espai-cultural) del Prat de Llobregat acull el [cicle de diàlegs](https://www.elprat.cat/cultura/centric-espai-cultural/dialegs) a l’entorn de les principals preocupacions del món contemporani, que es desenvoluparà entre els mesos de febrer i maig i aplegarà experts i profesionals de renom en diferents àmbits com el periodisme, l’escriptura, la ciència política o la filosofia, entre d’altres.

### El cicle, que s’iniciarà el proper dimarts 8 de febrer, vol plantejar preguntes i ajudar a trobar respostes en els actuals temps d’incertesa, en què s’estén la visió que el món que habitem s’està acabant i que hem de recuperar una normalitat, que ja no serà la que coneixíem. Cada dia es fa més evident la necessitat de trobar-nos i poder pensar col·lectivament, sortir dels entorns privats i tancats per cercar espais de reflexió conjunta, compartir diferents visions, comprendre la realitat, explicar-nos què ens està passant i com podem abordar noves perspectives que ens permetin viure, tot construint un present i un futur.

**Una mirada al present des de tres àmbits**

### Partint d’aquestes inquietuds, s’ha organitzat el cicle Diàlegs, que s’estructura en tres eixos temàtics. D’una banda,  el periodista i escriptor Albert Lladó conduirà un espai de [pensament,](https://www.elprat.cat/cultura/centric-espai-cultural/debats-pensament) que abordarà les nostres fragilitats i vulnerabilitats, però també el coratge i les fortaleses.

Per la seva banda, el Doctor en Ciència Política Rubén Martínez (La Hidra Cooperativa) proposarà els principals temes que estructuren la nostra societat des del [**pensament crític i polític**](https://www.elprat.cat/cultura/centric-espai-cultural/mentre-sacaba-un-mon-i-neix-un-altre): l’ecologia, el dret a viure en un habitatge digne a les ciutats, feminismes i identitarisme i la construcció d’un futur en la contradicció permanent entre el benestar personal i col·lectiu i les regles del mercat capitalista.

Des de la literatura, **Rosa Ribas** plantejarà el fet d’[**escriure des de la perifèria**](https://www.elprat.cat/cultura/centric-espai-cultural/quatre-mirades-la-periferia), la memòria personal, les històries familiars, les contradiccions de la vida en comú de les diferents classes socials i la casa, com a símbol d’habitar el món des del teu propi lloc.

**Diàlegs de febrer**

El tret de sortida del cicle tindrà lloc el proper 8 de febrer, amb la sessió [***Un futur amb més benestar o més mercat?***](https://www.elprat.cat/la-ciutat/guia-agenda/un-futur-amb-mes-benestar-o-mes-mercat-amb-erika-gonzalez)  De la mà de la investigadora **Erika González** compartirem un primer mapa per entendre on ens condueixen les actuals relacions entre poder privat i poder públic.

En l’àmbit literari, el 15 de febrer parlarem de [***La memòria com a relat***](https://www.elprat.cat/la-ciutat/guia-agenda/la-memoria-com-relat-albert-llado) amb el periodista i escriptor **Albert Lladó** -en aquesta ocasió des del rol d'entrevistat-. La sessió tindrà com a punt de partida el seu llibre *La travesía de las anguilas*, una novel·la que, sense sentimentalisme ni tremendisme, però amb emotivitat, ens porta a reflexionar sobre com escrivim i reescrivim la nostra vida.

El 23 de febrer, el professor de filosofia **Joan-Carles Mèlich** reflexionarà sobre [***Com mantenir el coratge en un món cada vegada més fràgil?***](https://www.elprat.cat/la-ciutat/guia-agenda/com-mantenir-el-coratge-en-un-mon-cada-vegada-mes-fragil-amb-joan-carles)La proposta és una invitació a enfrontar-se a les cruïlles del present des d’un sentit que superi les solucions ràpides i impersonals de l’imperi de la tècnica.

Aquestes són les primeres activitats del cicle, que s’allargarà fins a finals de maig.

Més informació a: [**elprat.cat/dialegs**](https://www.elprat.cat/cultura/centric-espai-cultural/dialegs)